ועדת המשנה לתחבורה ציבורית, כנסת 20, פרוטוקול מספר 4, 2015-11-10 09:40

דב חנין: בוקר טוב לכולם.

דב חנין: אני מתנצל על האיחור.

דב חנין: זה מה שקורה שמערכת התחבורה הציבורית לא עובדת ואז כולם נוסעים ברכב פרטי והפקקים תוקעים את כולנו בכל מקום.

דב חנין: הדיון יהיה משודר ולכן כל דובר, לפני שהוא מתחיל לדבר, יציג את עצמו כדי שכולם ידעו מי מדבר ואת מי הוא מייצג.

דב חנין: אני מתכבד לפתוח את ישיבת ועדת המשנה לענייני תחבורה ציבורית, ועדת משנה של ועדת הכלכלה של הכנסת.

דב חנין: אנחנו עוסקים היום במעמדם של נהגי התחבורה הציבורית והאמת היא שהנושא הזה נקבע בדחיפות נוכח התארגנות מאוד מרשימה של עובדי התחבורה הציבורית למאבק על זכויותיהם, על תנאי עבודתם, על שכרם.

דב חנין: הייתה אפילו מתוכננת להתקיים הפגנה גדולה בתל אביב ביום ראשון.

דב חנין: בינתיים אנחנו שומעים שישנן התקדמויות ואנחנו שמחים על כל התקדמות שקיימת בעניין שיפור תנאי עבודתם ומעמדם של הנהגים בתחבורה הציבורית, אבל אנחנו חשבנו שחשוב וחיוני בכל זאת לקיים את הדיון הזה.

דב חנין: אני מתייחס לדיון הזה כאל דיון שהוא חלק מאוד מרכזי מעיסוק בתחבורה הציבורית.

דב חנין: אחת הבעיות שאנחנו שמנו אליהן לב כאשר התחלנו בעבודה בוועדת המשנה בענייני תחבורה ציבורית, זאת בעיית המחסור הגדול בנהגים לאוטובוסים קודם כל בתחבורה הציבורית.

דב חנין: אנחנו שמענו את זה מכל הכיוונים.

דב חנין: שמענו את זה גם מגורמי המשלה המעורבים, גם מהמפעילים ואנחנו שמענו שבלא מעט מקרים החוליה הזאת של מחסור בנהגים היא ממש מה שמעכב פיתוח, שיפורים וקידום של המערכת.

דב חנין: כאשר אנחנו מדברים על מחסור בנהגים בתחבורה הציבורית ואנחנו שואלים למה יש מחסור כזה, אחת הבעיות שאנחנו נתקלים בה היא שאלת המעמד, התנאים והשכר.

דב חנין: אני שמח לשמוע שבעניין השכר - אנחנו נאשש את הסיכומים האלה כאן – יש מגמה להתקדם לפתרון, כך ששכר הנהגים בתחבורה הציבורית יעלה ל-39 שקלים לשעה, אבל אנחנו כמובן נמצאים עדיין בעיצומו של המהלך.

דב חנין: אבל כאשר אנחנו מדברים על מעמדם של הנהגים, אנחנו לא מדברים רק על שאלות של שכר אלא אנחנו מדברים על זה שזאת תהיה עבודה שאנשים יגידו בזה אני רוצה לעבוד.

דב חנין: שיהיה רצון, תהיה מוטיבציה לאנשים לעבוד בתחום התחבורה הציבורית.

דב חנין: יש לנו לא מעט דוברים שכבר נרשמו לדיון הזה ואני רוצה לפתוח אתך, דרור גנון, מנהל אגף בכיר בנושא תפעול ורישוי תחבורה ציבורית במסגרת הרשות לתחבורה ציבורית.

דב חנין: אתה בעצם הנציג הבכיר של משרד התחבורה בדיון.

דב חנין: בבקשה.

<דרור גנון: קודם כל, חשוב להבין שאנחנו כבר מנהלים תהליך של שנה ואפילו יותר בכל מה שקשור למעמד הנהג.

<דרור גנון: מדינת ישראל, כמו שאתם יודעים, עוסקת כל הזמן בפיתוח כאשר משרד התחבורה מפתח את התחבורה הציבורית ויש תקציבים אדירים שמופנים לטובת העניין.

<דרור גנון: הרעיון הוא להגדיל את מצאי התחבורה ולשפר את רמת השירות לנוסעים.

<דרור גנון: את כל זה כמובן אי אפשר לעשות בלי אותם קברניטים שמשיטים את הסירה שקוראים לה אוטובוס.

<דרור גנון: כאן זאת לא אנייה אלא כאן זה אוטובוס וכל אוטובוס כזה חייב שיהיה לו נהג והנהג הזה יש לו מטלות ואחריות לא פשוטה.

<דרור גנון: ככל שאנחנו מגדילים את מצאי התחבורה, אנחנו צריכים גם יותר נהגים וגם לדאוג לנהגים הקיימים.

<דרור גנון: במהלך השנה הזאת אנחנו בנינו תכנית שאמורה לטפל ולהתמודד גם בטווח הקצר, הבינוני והארוך עם כל מה שקשור לנושא של נהגים.

<דרור גנון: התכנית הזאת בנויה ממספר מרכיבים כאשר המרכיב הראשון כמובן הוא השכר.

<דרור גנון: אנחנו כבר נמצאים בדיונים מתקדמים ויש כבר הבנות עם חברות התחבורה הציבורית לגבי עלות שעת עבודת נהג מבחינת השכר.

<דרור גנון: אנחנו מקווים להתקדם ולחתום בקרוב מאוד, ממש בימים הקרובים.

<דרור גנון: במקביל במכרזי התחבורה הציבורית, במסגרת הרפורמה, אנחנו הגדלנו שם את המינימום של תשלום עבור שעת נהיגת נהג ל-39 שקלים, כמו שאתם יודעים.

<דרור גנון: כל המכרזים האחרונים כוללים את זה.

<דרור גנון: אנחנו נמשיך עם העניין הזה קדימה.

דב חנין: אני מבין שהמגמה היא לאחד.

<דרור גנון: המגמה היא להשוות.

דב חנין: המגמה היא להשוות.

דב חנין: אני כמובן מברך על כך שבקווים החדשים השכר הוא 39 שקלים, אבל כאשר זה רק בקווים חדשים וקווים ישנים נותרים עם תנאים אחרים, אנחנו בעצם יוצרים אי יציבות במערכת כי נהג באופן טבעי יעבור לעבוד במקום שנותנים לו שכר קצת יותר טוב.

דב חנין: אגב, גם השכר הזה הוא לא מאוד גבוה, אבל בסדר, הוא יותר טוב מה שהיה קיים קודם.

<דרור גנון: השכר הזה הוא ראוי וגבוה יחסית למקצועות אחרים שאני מכיר במשק.

<דרור גנון: נהג יכול להגיע למשכורת יפה מבחינה חודשית.

<דרור גנון: בנוסף לזה אנחנו נצא עכשיו, ביקשנו תקציב, לבנות קמפיין שיעלה את התדמית של הנהגים, ייתן להם נפח ותדמית טובה יותר, נכונה יותר כלפי הציבור.

<דרור גנון: אנחנו עכשיו משנים גם לגבי נהגים חדשים את כל שיטת הלימוד של הנושא של נהגות, כל הקורס עצמו.

<דרור גנון: הנושא של קבלת נהג עם התהליך של קליטת נהג, אם זה המרב"ד וכל הנושא של הטופסולוגיה והבירוקרטיה שקיימת בתהליך הזה.

<דרור גנון: אנחנו מקצרים אותו.

<דרור גנון: התחלנו מסלול ירוק עם הכשרות ואנחנו מתכוונים לקצר באופן כללי.

<דרור גנון: העברנו כבר פנייה למשרד הבריאות לגבי בחינה של ביטול המרב"ד ולהפנות את אותם נהגים שרוצים לעבור קורס נהיגה לרופא תעסוקתי.

<דרור גנון: אני לא חושב שהעניין הזה של המרב"ד מעכב באופן משמעותי אבל זה יגדיל את שוק הנהגים, זה ירחיב את היכולת ויצמצם את זמן ההכשרה שזה אחד המרכיבים שהיוו חסם.

דב חנין: לפי הערכתכם כמה נהגים חסרים היום?

<דרור גנון: תלוי איך אתה מסתכל על זה.

<דרור גנון: כרגע בענף אני מעריך שחסרים בסביבות ה-800 עד אלף נהגים.

<דרור גנון: זה לא שהם חסרים.

<דרור גנון: במערך הרישוי יש קרוב ל-25 אלף נהגי אוטובוס אבל בפועל רובם כנראה לא עוסקים בזה.

<שוקי שדה: אתה מדבר גם על המוניות הפרטיות?

<דרור גנון: על מי שיש לו רישיון לנהיגה באוטובוס.

דב חנין: הוא אומר שיש 25 אלף נהגים כאלה אבל הם בעצם לא עובדים בתחום.

<דרור גנון: לא כולם.

<דרור גנון: חלקם.

<דרור גנון: יש קרוב ל-12-13 אלף שעובדים ואפילו יותר, וחלקם לא עובדים בתחום אלא עובדים במקצועות אחרים.

<דרור גנון: אני חושב שבעקבות העלאת השכר ובכלל כל התהליך שנייצר, אולי אנחנו נמשוך גם נהגים בעלי רישיון לחזור לענף.

<דרור גנון: במקביל נכשיר נהגים חדשים ונדאג לעוד נהגים לטובת הגדלת מצאי התחבורה הציבורית.

<דרור גנון: נטפל בכל מה שקשור למעמד הנהג מבחינת התדמית, מבחינת המעמד שלו בחברות עצמן.

<דרור גנון: אנחנו כל הזמן בדיונים עם חברות התחבורה הציבורית שמאוד רתומות לנושא.

<דרור גנון: זה בראש מעייניהן.

<דרור גנון: בכל דיון שאנחנו מנהלים עם הפורומים של חברות התחבורה, הדבר הראשון שעולה על השולחן זה הנושא של מעמד הנהג והנושא של ההתנהלות מול הנהג.

<דרור גנון: יש כאן דאגה מאוד רצינית של החברות בעניין הזה וגם שלנו.

<דרור גנון: בנינו תכנית הסברתית.

<דרור גנון: אנחנו גם חושבים על כל מיני תהליכים שהם יציעו בתוך החברות עצמן, איך למקם את הנושא הזה.

<דרור גנון: אנחנו מנסים מכל הכיוונים לחשוב איך אנחנו יכולים לשפר ולשדרג.

<דרור גנון: אנחנו גם מעודדים אוכלוסיות נוספות.

<דרור גנון: פתחנו קורסים במגזר החרדי דרך משרד הכלכלה.

<דרור גנון: קיבלנו תקציב בלתי מוגבל לפתוח קורסים.

<דרור גנון: זאת אומרת, יש שוברים במשרד הכלכלה לטובת הכשרת נהגים.

<דרור גנון: כל אחד שרוצה ללמוד, יכול לבוא ולקבל שובר לכל הנושא של הקורס והלמידה.

<דרור גנון: כך גם במגזר הערבי.

<דרור גנון: אנחנו מפתחים בצפון כאשר אנחנו מקווים לפתור כמה בעיות בירוקרטיות ואנחנו הולכים לפתוח קבוצה של נהגות.

<דרור גנון: גם נהגות במגזר הערבי.

<דרור גנון: יש לנו קבוצה של נהגות במגזר הערבי.

<דרור גנון: זאת אומרת, אנחנו הולכים לכל הכיוונים.

<ניצן חנזמי: רק עם הוועדים לא התחלתם לשבת.

<דרור גנון: אנחנו לא המעסיקים של הנהגים.

<דרור גנון: שלא יהיו אי הבנות.

<דרור גנון: מי שמעסיק את הנהגים בסוף אלה חברות התחבורה הציבורית.

<דרור גנון: אנחנו נמצאים במקום של הממשלה ואנחנו מסתכלים על זה מנקודת מבט של משק התחבורה.

<דרור גנון: מצד שני, אנחנו כן יושבים עם המפעילים ואנחנו כן מגיעים אתם להבנות.

<שלמה כהן: איך אתה יודע אם נותנים לך תמונה אמיתית?

דב חנין: מר גנון, ההערה הזאת היא הערה במקום.

דב חנין: אנחנו לא מדברים כרגע על לשבת אתם בתור המעסיקים שלהם אבל אני חושב שלשבת עם הנציגים של הנהגים, זאת גם דרך לקבל אינפורמציה, גם דרך להכיר את הבעיות יותר טוב ולהתמודד עם הדברים.

דב חנין: אני חושב שזה בהחלט דבר מומלץ ודבר ראוי.

דב חנין: זה לא במקום לשבת עם החברות אבל זה בנוסף.

דב חנין: אני חושב שזאת בהחלט הערה עניינית.

<דרור גנון: ישבנו כמה פעמים.

<דרור גנון: היו כאלה אבל בסוף אנחנו כפופים לכל ההחלטות המשפטיות של המשרד.

דב חנין: בסך הכול מדובר על לשבת.

<דרור גנון: אני אומר שוב.

<דרור גנון: אני ישבתי באופן אישי עם כמה חברים כאן, ישבנו גם עם חברות, גם מנכ"ל המשרד ישב.

<דרור גנון: זאת אומרת, היו ישיבות כאלה ואחרות.

<דרור גנון: הישיבה עצמה, זה עניין טכני.

<דרור גנון: אנחנו בשמחה מוכנים לקבל נייר מסודר בנושא הזה.

<קריאה: קיבלתם.

<דרור גנון: לא.

דב חנין: חברים, אני מברך על זה.

דב חנין: קודם כל, הוועדים השונים של הנהגים, אתם מוזמנים להעביר למשרד התחבורה גם נייר שמציג את הבעיות שלכם.

דב חנין: יש נכונות עקרונית להיפגש ואין מניעה עקרונית.

<ניסן נמני: אדוני, העברנו נייר עמדה שזכה להתייחסות, כמו שהוא אמר, של אנחנו לא המעסיקים שלכם.

<ניסן נמני: זאת הייתה התשובה.

דב חנין: בסדר, לכן אנחנו יושבים כאן כדי לחזק את ההידברות.

דב חנין: אני חושב שההידברות הזאת מאוד חיונית.

<קריאה: לשמוע דברים ממקור ראשון, זה יותר חשוב מכל דבר אחר.

דב חנין: בואו לא נתעכב.

דב חנין: מר גנון רשם את ההערה.

דב חנין: בסך הכול הביע נכונות חיובית להיפגש ותהיינה פגישות.

דב חנין: אנחנו כוועדה נעקוב אחרי זה.

דב חנין: תודה רבה.

דב חנין: אני רוצה לעבור לנציגי הנהגים.

דב חנין: מה קשקש, יושב ראש ועד אגד תעבורה.

דב חנין: ברוך הבא.

<יצחק קשקש: שלום, בוקר טוב לכל הנוכחים.

<יצחק קשקש: אני רוצה להתייחס לכמה דברים שאמר דרור גנון.

<יצחק קשקש: כיום מספר הנהגים שחסרים בתחום התחבורה הציבורית הוא לא בערך אלף נהגים אלא הוא מתקרב יותר ל-2,500 נהגים.

<יצחק קשקש: רוב הנהגים שעובדים בתחום, כדי להביא שכר ראוי הביתה, עובדים כ-240, 260, 270 שעות בחודש.

דב חנין: זה המון.

<יצחק קשקש: זאת אומרת שעובדים חודשיים בחודש כדי להביא שכר נורמלי.

<יצחק קשקש: כולם כאן נהגים ואני בטוח שכמעט כולם מגיעים למספר השעות האלה.

<יצחק קשקש: לעבוד כל כך הרבה שעות, זה בא על חשבון התא המשפחתי, זה בא על חשבון החיים בכלל.

<יצחק קשקש: אתה עובד מפוצל כי העבודה כן היא בפיקים - יש עבודה בבוקר כאשר הולכים לעבודה, כאשר הולכים לבית הספר, יש עבודה בצהרים כאשר חוזרים מבית הספר ובערב כאשר חוזרים מהעבודה.

אורי מקלב: אתה אומר שכדי לעבוד שבע-שמונה שעות, אתה צריך להיות בשטח 12 שעות.

<יצחק קשקש: כן.

<יצחק קשקש: נהג שעובד 10-11 שעות, העבודה שלו מתפרסת על 16-17 שעות ביום.

<יצחק קשקש: זה לא הגיוני.

<יצחק קשקש: אי אפשר לנהל בית בצורה הזאת.

<יצחק קשקש: את הילדים שלך אתה רואה בסופי שבוע.

<יצחק קשקש: זה התא המשפחתי.

<יצחק קשקש: כמה נקודות שמהוות הערות לדבריו של דרור גנון ואחרי כן אני אעבור לנושאים לשמם התכנסנו כאן.

<יצחק קשקש: בתחבורה הציבורית בארץ משקיעים 14 אחוזים מה שמשקיעים במדינות מערביות בעולם.

<יצחק קשקש: 14 אחוזים.

<יצחק קשקש: אחוז זעום מזה מגיע לנהגים.

<יצחק קשקש: אנחנו אומרים שדברים צריכים להשתנות.

<יצחק קשקש: כדי שהציבור יוכל לנסוע, אנחנו רוצים להסיע נוסע מרוצה.

<יצחק קשקש: אנחנו רוצים להסיע נוסע מרוצה ולהביא אותו ליעדו בצורה הכי טובה ובצורה הכי קלה והכי נעימה.

<יצחק קשקש: משרד התחבורה מוציא מכרזים ל-10-12 שנים וכל 10-12 שנים אנחנו מחליפים חברה ואנחנו לא עוברים דירה עם החברה אלא אנחנו נשארים באותו מקום ואנחנו לא נקראים עובדי אגד תעבורה כי מחר הם יפסידו במכרז.

<יצחק קשקש: אנחנו עובדי משרד התחבורה.

<יצחק קשקש: אי אפשר להגדיר את זה בצורה אחרת.

<יצחק קשקש: כל 10-12 שנים אנחנו עוברים חברה ואנחנו לא עוברים דירה עם החברה אלא נשארים בערים בהן אנחנו גרים וחברה אחרת נכנסת ואז כל התנאים שלנו מתאפסים מהתחלה.

<יצחק קשקש: אנחנו עובדי משרד התחבורה ולא עובדי אגד תעבורה או דן או קווים, אפיקים וכולי.

<יצחק קשקש: אנחנו התכנסנו כאן כדי לשים דגש על כמה נקודות.

<יצחק קשקש: חייב להיות ותק ענפי בתחום התחבורה הציבורית.

<יצחק קשקש: לא יכול להיות שכל 10-12 שנים תגיע חברה חדשה והתנאים הסוציאליים שלנו מתאפסים, אין המשכיות לוותק שלנו, הכול מתאפס מהתחלה.

<יצחק קשקש: כל נהג בתחבורה הציבורית יש פג תוקף על הגב, גם אם הוא לא מודע לו.

<יצחק קשקש: ברגע שנגמר המכרז, החברה אומרת לך להתראות ומגיעה חברה חדשה והכול מתחיל מחדש.

<יצחק קשקש: לא תנאים, לא תנאים סוציאליים, לא המשכיות בוותק, לא כלום.

דב חנין: לא רק זה.

דב חנין: אני מבין שחלק גדול מאוד מהשעות שבן אדם מתפרנס מהן, הן שעות נוספות ואז כל השאלה של זכויות פנסיוניות לא קיימת.

<יצחק קשקש: הכול מתחיל מהתחלה.

אורי מקלב: הרי אין לכם פנסיה תקציבית.

<יצחק קשקש: יש לנו קרן השתלמות.

<יצחק קשקש: קרן השתלמות למשל באגד תעבורה מגיעה אחרי ארבע שנות עבודה.

<יצחק קשקש: לא בכל החברות יש קרן השתלמות.

<יצחק קשקש: קרן ההשתלמות מגיעה אחרי ותק מסוים.

<יצחק קשקש: כל כמה שנים זה מתאפס כי החברה הולכת ומגיעה חברה חדשה.

<יצחק קשקש: מאפסים הכול מחדש.

<יצחק קשקש: אין קרן השתלמות.

<יצחק קשקש: אני בכלל שואל את עצמי למה משרד התחבורה במכרזים לא מכניס את התנאים הסוציאליים במכרז?

<יצחק קשקש: למה הוותק הענפי לא נמצא במכרזים של משרד התחבורה?

<יצחק קשקש: למה אנחנו צריכים להילחם על התנאים הסוציאליים הבסיסיים?

אורי מקלב: הערה לדרור גנון.

אורי מקלב: אתם צריכים לדאוג לתנאי ההעסקה.

אורי מקלב: דהיינו, בתנאי המכרז אתה אומר שהחברה שתזכה במכרז, מי שהיה נהג קודם לכן, צריך לאמץ את רצף הזכויות שלו ושלא יאבד אותו.

אורי מקלב: אם הוא בקרן השתלמות, צריך להיות רצף.

אורי מקלב: החברה הבאה צריכה להמשיך את מה שהיה בחברה הקודמת.

אורי מקלב: אם לחברה יש הסכמים עם קרן אחרת, זה יהיה אחרי ארבע שנים.

דב חנין: יש לזה מנגנונים וצריך להחיל את המנגנונים האלה גם עליכם הנהגים.

<יצחק קשקש: למה קרן השתלמות מהווה חלום נשגב שלא יכול להיות במכרז של משרד התחבורה?

דב חנין: ברור.

דב חנין: הנקודה ברורה.

<יצחק קשקש: נהג מקצועי.

<יצחק קשקש: הכרה בנהג המקצועי כמקצוע.

<יצחק קשקש: נהג תחבורה ציבורית להכיר כמקצוע.

<יצחק קשקש: יהיה אובדן כושר עבודה מקצועי, הכרה במחלות המקצוע.

<יצחק קשקש: לא יכול להיות שבכל העולם המערבי מחלות של המקצוע מוכרות וכל נהג שנפגע כתוצאה מעבודה אינטנסיבית – והעבודה הזאת היא מאוד קשה ויש בה שעות מאוד ארוכות ואין מה לעשות, יש הרבה סיכונים רפואיים בתחום – כל פעם שמגיע נהג לביטוח לאומי, הוא צריך לעשות את המלחמה מחדש ולעשות אותה לבד.

<יצחק קשקש: הוא צריך להתמודד מול ביטוח לאומי כאשר אף אחד לא מכיר במחלות שלו ואף אחד לא מתייחס אליו.

<יצחק קשקש: הוא מתחיל הכול מהתחלה.

<יצחק קשקש: תקנות תעבורה.

<יצחק קשקש: תקנות תעבורה בתחבורה הציבורית לא מעודכנות במקרה הטוב.

<יצחק קשקש: לא יכול היות שנהג יכול לצאת ממטולה עד אילת ללא הפסקה כי זה אפשרי בתחבורה הציבורית.

<יצחק קשקש: זה לא הגיוני.

<יצחק קשקש: זה לא נתפס.

<יצחק קשקש: אפשרי בתקנות התעבורה לגרום לנהג לנסוע ללא הפסקה, ממטולה ועד אילת.

<דרור גנון: זה לא נכון.

<יצחק קשקש: ארבע שעות עבודה, צריכה להיות הפסקה של חצי שעה.

<דרור גנון: זה לא נכון.

<דרור גנון: תקנה 168(א).

<דרור גנון: זה לא נכון להגיד את זה.

מיקי לוי: קשקש, זה נחמד, אבל גם טייס שמטיס 400 ו-500 אנשים טס רצוף לארצות הברית במשך 11 שעות.

דב חנין: חברים, אנחנו במסגרת זמן של דיון קצר מאוד ולכן אני מבקש לאפשר לאיציק לסיים את דבריו.

דב חנין: יש לנו עוד כמה דוברים.

דב חנין: אנחנו נהיה ממוקדים.

דב חנין: בואו נעשה את זה מסודר.

<יצחק קשקש: מיקי היה מנכ"ל שלי ואני מכיר אותו שנים רבות.

<יצחק קשקש: מיקי, טייס, אחרי שהוא ממריא, הוא מפעיל טייס אוטומטי.

<יצחק קשקש: לנו אין טייס אוטומטי.

<יצחק קשקש: טייס לא מטפל במאות נוסעים, לא מקבל אותם, לא לוקח מהם כסף, לא הפסיכולוג שלהם, לא המאבטח שלהם ולא מטפל בהם אם יש בעיות בתוך האוטובוס.

מיקי לוי: לזה אני מסכים.

<קריאה: ולא מנקה את המטוס.

<יצחק קשקש: ולא מנקה את המטוס.

<יצחק קשקש: הוא נכנס לתא הטייס, ממריא, טס אוטומטית ומנחית את המטוס ויש גם מטוסים שנוחתים באופן אוטומטי.

דב חנין: ויש לו גם טייס משנה ויש נווט.

<יצחק קשקש: הוא העלה לי להנחתה.

<יצחק קשקש: אני מצטער.

מיקי לוי: ממש לא נכון.

מיקי לוי: אני שותק מתוך כבוד אליך אבל זה ממש לא נכון.

מיקי לוי: אני מכיר את המקצוע הזה.

דב חנין: אנחנו מעריכים את יחסי הידידות והקרבה ביניכם ובכל זאת תמשיך בקו שלך ותסיים.

<יצחק קשקש: אני אסיים בהתייחסות לתקנות התעבורה.

<יצחק קשקש: תקנות התעבורה לא נאכפות ובמקרה שהן נאכפות, מי שמשלם זה ה-ש.ג.

<יצחק קשקש: שבמקרה הזה זה נהג התחבורה הציבורית.

<יצחק קשקש: הוא המשלם הראשון.

<יצחק קשקש: אם נהג תחבורה ציבורית רוצה לבוא להתלונן אצל הרשויות על כך שמעבידים אותו בפרך, אין לו הפסקות, מחלקים לו את ההפסקות לשלוש הפסקות – כל ארבע שעות אמורה להיות לנו חצי שעה הפסקה ואת ההפסקה הזאת מחלקים לנו לשלוש חתיכות, לשתי הפסקות וזה כאשר התקנה היא ברורה - אם אני רוצה להתלונן בפני הרשויות, קודם כל מכים בי.

<יצחק קשקש: קודם כל אתה אשם, אתה תקבל את השלילה, אתה תקבל את העונשים הקבועים בחוק, אתה תקבל את הניקוד הגבוה, אתה יכול לאבד את מקור הפרנסה שלך.

<יצחק קשקש: לא יתכן שמשטרת ישראל תעשה מבצע איסוף נשקים וכל מיני אמל"

<יצחק קשקש: חים כל כמה שנים אבל טכוגרף – וזאת פצצה מתקתקת – לא יאספו במדינת ישראל.

<יצחק קשקש: טכוגרף צריך לאסוף בלי לפגוע בנהגים כדי שהנהגים יוכלו להגיד, הלו, אצלי בעבודה מעבידים אותי בפרך ואני עובר על החוק.

דב חנין: תודה.

דב חנין: חבר הכנסת מיקי לוי ואחריו ניצן נמני, יושב ראש ועד קווים.

מיקי לוי: בוקר טוב.

מיקי לוי: תודה ליושב ראש.

מיקי לוי: אני מכיר את כל הנוכחים גם מהצד הזה וגם מהצד הזה.

מיקי לוי: הייתי שם שבע שנים ואני קצת יכול לתת את התמונה של שני העולמות.

מיקי לוי: נמצא כאן נציג האוצר?

<קריאה: לא.

מיקי לוי: נחמד.

מיקי לוי: זה הנציג המרכזי בכל העסק אדוני היושב ראש.

מיקי לוי: הכול מתחיל בתנאי הנהגים מגיעים להם תנאים מהמדינה עצמה ומהממשלה שאנחנו יושבים בה.

מיקי לוי: אני לא בא לדרור כי הוא לא יושב במכרזים, ואני לא בא לצד הזה הכספי אלא אני בא לצד האוצרי שגם בו הייתי במשך שנתיים וניסיתי לפעול בעניין הזה.

מיקי לוי: למדינה מגיעים תמלוגים ובדיוק כמו כל משאב טבע, התגמולים האלה מגיעים למדינה והיום הרישיונות לקווים ניתנים על ידי המדינה.

מיקי לוי: אלא מה, המדינה הכבידה את ידה עשרות מונים על החברות והחברות שמשקיעות הון עתק משחקות ואומרות, רגע, איפה אני נותן, איך אני נותן לנהגים - - -

<שוקי שדה: לא רק התחבורה הציבורית שמובילה את הנוסעים אלא גם תחבורה ציבורית שלא מסובסדת.

מיקי לוי: תודה.

מיקי לוי: אני מדבר משני העולמות, גם כאחד שדאג לנהגים עצמם, לתנאים שלהם וקבע עובדות ולקח אותם פעם בשנה, אותם ואת משפחותיהם, לבית מלון על חשבון החברה, וגם מצד החברה שהעול של הממשלה ברפורמה שהיא הנהיגה הכבידה את ידה עשרות מונים על אותן חברות והשפיל שנשאר לאותן חברות – ולכן שאלתי איפה האוצר – אותן חברות אמורות, עם המכרז, להפחית סכום עצום.

מיקי לוי: אני כבר לא בעניינים ולכן אני לא יודע כמה, אבל כאן נציגי הבעלים או הבעלים עצמם יכולים להגיד כמה.

מיקי לוי: ברגע שהמדינה לא תכביד את ידה עם התגמולים האלה, יהיה יותר כסף לתת לנהגים ומגיע לנהגים.

מיקי לוי: דרור לא קשור לעניין הזה כי הוא מקבל הוראות עם הוצאת המכרזים על ידי המדינה.

מיקי לוי: תבין, אוטובוס עולה בסביבות מיליון שקלים ומוטל עוד כל נושא המחשוב וכרטיס חכם, ומוטלים קנסות על החברות על כך שהנהגים מאחרים או לא מגיעים – זה עולם אחר שאיננו קשור בכלל לנהגים עצמם.

מיקי לוי: אני בא בטענות אל עצמנו.

מיקי לוי: אנחנו שותפים לעניין הזה.

מיקי לוי: מצד שני, אני יכול להגיד לטובת המדינה שהרבה פעמים, גם כשאני הייתי שם, היא הכניסה את היד לכיס והוציאה כסף כדי לשלם שכר גבוה יותר שאינו מספיק לנהגים עצמם.

מיקי לוי: לכן שאלתי איפה האוצר.

מיקי לוי: אני חושב שבסיבוב הבא שלך צריך לשבת כאן יחד עם הבעלים – זה לא קשור לנהגים – ולשאול את המדינה מה מהות המכרזים שהיא מוציאה כי זה הפך להיות ממש מטורף בעניין הזה.

מיקי לוי: הרפורמות הלכו לקצה.

דב חנין: משפט סיכום.

מיקי לוי: לא, עוד לא התחלתי.

דב חנין: יש כאן המון אורחים.

מיקי לוי: אני מייצג את שניהם.

מיקי לוי: תאמין לי.

מיקי לוי: תן לי רגע אחד בבקשה.

דב חנין: יש כאן גם כמה אנשים שמייצגים את עצמם מצוין.

מיקי לוי: שכר הנהג.

מיקי לוי: אחריות הנהג.

מיקי לוי: הוא מין טייס קטן שמוביל בין חמישים לשישים אנשים, עבודה קשה בתנאים קשים ורק עכשיו יש על שולחני כמה עשרות מכתבים של נהגים שסופגים עלבונות על כך שהם איחרו שלא באשמתם כי ירד גשם, יש פקקי תנועה מטורפים בירושלים, יש פקקי תנועה באשקלון או בבאר שבע או בכל מקום אחר.

מיקי לוי: על זה החברות חוטפות קנסות מהמדינה.

מיקי לוי: יש שיפור בתנאי הנהג שלטעמי הוא לא מספיק.

מיקי לוי: לא מספיק, דרור, ולא יעזור שום דבר.

מיקי לוי: אנחנו לא עושים מספיק לתנאים שלכם כי אתם הורגים את החברות.

מיקי לוי: לא אתם, האוצר שהייתי שייך אליו.

מיקי לוי: ניסיתי להזיז את זה, אבל אני מודה שלא הצלחתי לצערי כי אלה היו רק שנתיים.

מיקי לוי: אחריות הנהג היא אחריות גדולה ולכן אני מבקש ממך אדוני לקיים את הדיון הבא מול פקידי האוצר שמוציאים – אודי אדירי הוא מומחה גדול מאוד בעניין הזה - ושיאמרו בדיוק מה המדינה רוצה.

דב חנין: משפט אחרון.

מיקי לוי: הנהגים חוטפים העלבות מהציבור.

דב חנין: זה ברור.

מיקי לוי: אני מבקש את שיטת התמלוגים לנסות ולשנות.

מיקי לוי: ברגע שהמדינה לא תכניס ידה לכיסים של בעלי החברות, ואפשר לחשב כמה הם אמורים להרוויח מול ההשקעה שלהם וכמה אפשר לשפר את הנהגים.

<יצחק קשקש: איפה הנהגים?

מיקי לוי: רגע, אל תעזור לי.

מיקי לוי: תאמין לי שאני מכיר אותך כמו את כף ידי.

מיקי לוי: לכן אני אומר שברגע שהמדינה לא תכביד את ידה, הכסף הזה ילך לנהגים והם יקבלו מה שמגיע להם.

מיקי לוי: אני חושב שבעניין הזה יש תמימות דעים.

מיקי לוי: עוד דבר אחד לגבי החוסר.

מיקי לוי: מהלך שניסיתי להוביל ולא הצלחתי ואולי יצא מהוועדה הזאת.

מיקי לוי: אם אנחנו נצליח להעביר את העבודה המועדפת לנושא הנהג, אפילו שהחבר'ה הצעירים האלה נוסעים אחר כך לחוץ לארץ - לא כולם הולכים לאוניברסיטה – לאחר כמן הם יחזרו ובמקום להיות שליחי פיצה, הם יהיו נהגי אוטובוס בעבודה מכובדת.

מיקי לוי: זה צריך לצאת ממך אדוני דרך ועדת הכלכלה למשרד האוצר ולמשרד הכלכלה, שהעבודה הזאת היא עבודה מועדפת.

<יצחק קשקש: חבל, אני חושב שאתה טועה.

<יצחק קשקש: להביא נהגים לתקופה זמנית, זה לפגוע בנהגים הקיימים.

מיקי לוי: אין לך ראייה ארוכת טווח.

מיקי לוי: אם הם יבואו לעבוד שנה ואחר כך ייסעו לטיול שלהם, ורק 25 אחוזים מהם ייקלטו אחר כך, גם כסטודנטים וגם כעובדים קבועים, ואמרתי, זה עדיף בעיני על פני שליחי פיצה.

מיקי לוי: עבודה מועדפת, תאמין לי, זאת לא בעיה שלך, זאת עבודת הכנסת.

דב חנין: תודה רבה.

דב חנין: ניסן נמני, בבקשה.

דב חנין: אני מבקש מהדוברים לנסות לא לחזור על דברים שנאמרו.

דב חנין: אפשר לחדד.

<ניסן נמני: חברי איציק קשקש סגר את כל הנושא וגם חלק מהנושא אליו רציתי להתייחס.

<ניסן נמני: אני רק אחזור על משהו ואחדד כמה דברים.

<יצחק קשקש: הוותק הענפי.

<ניסן נמני: אני דווקא רוצה לדבר על העניין של הפיקוח על התקנה 168 ולהסביר מה ההבדל בין טייס לבין נהג אוטובוס.

<ניסן נמני: אתמול למשל עשיתי משהו כמו שבע שעות רצוף בפקקים בגלל הרכבת הקלה.

<ניסן נמני: המון פקקים.

מיקי לוי: בלי הפסקות?

<ניסן נמני: בלי הפסקות.

מיקי לוי: לא בסדר.

<ניסן נמני: איך שהצלחתי לרדת מהאוטו, אני בן אדם צעיר, הייתי צריך להגיע הביתה ולהחליף בגדים, לרדת לגמרי מהעבודה כי פשוט עשיתי את הצרכים במכנסיים.

<ניסן נמני: ממש כך.

<ניסן נמני: הם יודעים את זה טוב מאוד וכנראה גם דווח.

<ניסן נמני: הם יודעים שאני יושב ראש הוועד וזה לא דבר נעים.

<ניסן נמני: הם בטח חשבו שאני לא אזכיר את זה כאן היום אבל אני כן הזכרתי ואני כן אזכיר.

<ניסן נמני: זה לא מקרה יחיד ואני יודע שקרו עוד מקרים.

<ניסן נמני: ברור, כל הדברים האלה הם בגלל הרכבת הקלה.

<ניסן נמני: ההגדרות היו בסדר עד שהתחיל הסיפור של הרכבת הקלה.

<ניסן נמני: אני מנהל גם כמה קבוצות בפייסבוק, של ועדים ופורומים של הנהגים ושם הנהגים רוצים דבר אחד והוא הכרה במקצוע.

<ניסן נמני: זה מאוד חשוב להם.

<ניסן נמני: נהג שמגיע לגיל 52 ופורש בגלל מחלות מקצוע שלא מוכרות.

<ניסן נמני: הן מוכרות בכל העולם אבל רק בישראל הן לא מוכרות.

<ניסן נמני: יש רשימה של מחלות בביטוח הלאומי ולא מוזכרות המחלות האלה.

<ניסן נמני: אלה מחלות שבכל העולם המערבי, העולם הנאור, הן מוזכרות אבל כאן הן בכלל לא ברשימה.

<ניסן נמני: אני יודע שזה כך כי יש לזה עלויות.

<ניסן נמני: אני מתאר לעצמי שזאת הסיבה.

<ניסן נמני: גם משרד הכלכלה.

<ניסן נמני: משרד הכלכלה ומשרד התחבורה לא מחייבים את החברות לשים מסופים ושירותים בשני הצדדים, כך שגם כשיש לך זמן, אין לך איפה להתפנות.

<ניסן נמני: אתה הולך לכל פינות והיום כבר אין פינה אלא היום יש מגדלים בכל מקום עם חלונות דרכם רואים לכיוון אחד.

<ניסן נמני: זה לא נעים.

<ניסן נמני: יושבים כאן החבר'ה שלי שעובדים בוואדי ערה וזה היה יכול להיגמר במצב לא נעים שגבר עושה את זה ליד אישה.

<ניסן נמני: כמו שאמרתי, משרד הכלכלה לא אוכף את זה.

<ניסן נמני: גם למשרד הכלכלה יש תקנות, כמה שירותים צריכים להיות, לפי כמה אנשים וכולי.

<ניסן נמני: קראתי את התקנה והיא לא נאכפת.

<ניסן נמני: חברות התעבורה מפצלות את יום העבודה.

<ניסן נמני: אני גר בבת ים ולהגיע מקריית אונו – למרות שהיא לא רחוקה – אני צריך לנסוע בארבעה אוטובוסים.

<ניסן נמני: אם יש לי פיצול של שלוש שעות, זה אומר שאני מחכה במסוף להמשך העבודה למרות שיש פיצול ואני בהפסקה.

<ניסן נמני: אני בתוך העבודה.

<ניסן נמני: זאת אומרת, אני יכול לקום ב-4:00 לפנות בוקר, לחזור הביתה ב-9:00 בלילה או ב-10:00 בלילה והיום היה מפוצל אבל לא חזרתי הביתה אלא אני נמצא בעבודה.

<ניסן נמני: לא נחתי מ-4:00 בבוקר עד 10:00 בלילה.

<ניסן נמני: הפיצולים, כמו שחברי איציק קשקש אמר, יכולים להתפרס בלי סוף כי אין שום תקנה או תיקון לגבי פיצולים.

<ניסן נמני: גם נהגים שגרים רחוק בצפון, מפצלים להם את העבודה והם לא יחזרו לוואדי ערה או לדרום.

<ניסן נמני: צריך גם לזה לשים לב.

דב חנין: תודה רבה.

דב חנין: חבר הכנסת אורי מקלב ואחריו אסף בונדי.

אורי מקלב: תודה רבה לאדוני היושב ראש.

אורי מקלב: אני יודע שאני צריך לקצר ואני לא אגרום לך לאי נעימות להפסיק אותי.

אורי מקלב: קודם כל, לא חשבתי שבדיון על נהגים ועל שכר, נצטרך להגיע לשיח שנהג צריך לפרוס דברים מאוד אישיים תוך כדי הדיון.

אורי מקלב: ניכר שאלה דברי אמת.

אורי מקלב: ריגשת אותנו ובאיזשהו מקום אנחנו מרגישים לא נעים.

אורי מקלב: אני חושב שהדברים נשמעו והגיעו לאוזן קשבת כאשר נהג תחבורה ציבורית צריך לפרוס את הבעיות אתן הוא צריך להתמודד.

אורי מקלב: צר לנו בעניין הזה.

אורי מקלב: נחזור לענייננו.

אורי מקלב: אני דווקא רוצה "לתקוף" את העניין מכיוון השני.

אורי מקלב: הנושא של שכר של נהג הוא לא רק השכר של אלפי נהגים אלא אני רוצה דווקא "לתקוף" את זה או להביא את זה מהצד של הנוסע.

אורי מקלב: שכר נמוך של נהג, ההשפעה היא על הנוסע.

אורי מקלב: אם אנחנו מדברים עכשיו על משרד התחבורה ועל משרד האוצר, אני מדבר עכשיו על הנוסעים.

אורי מקלב: נהגים, תנאי השכר שלהם, תנאי העבודה והזכויות שלהם, השכר הנמוך שלהם והתנאים מהווים גם הם השפעה באופן ישיר על הנהגים.

אורי מקלב: אם אנחנו רוצים לצפות מנהגים בתחבורה הציבורית שתהיה איכות אנושית, איכות מקצועית, אחריות ובטיחות, הם צריכים לקבל תמורה לזה.

אורי מקלב: הבעיה המרכזית שאני רואה היא שבתחרות שיש היום בין חברות התחבורה הציבורית כדי לזכות במכרז, הן צריכות להתחרות על מחיר ואיפה אפשר לפגוע ולחסוך?

אורי מקלב: בשכר הנהגים.

אורי מקלב: אני קורא כאן למשרד התחבורה, תעמידו את הפקטור הזה של שכר הנהגים כנקודת זכות לחברות שמתחרות.

אורי מקלב: במקום שייתנו לכם כסף על זיכיונות, האם אתה יודע אדוני היושב ראש - וזה נושא לדיון נפרד – שחברות התחבורה הציבורית כדי לזכות בקו נותנות עשרות מיליונים ומאות מיליונים בחזרה למשרד התחבורה וזה כדי לזכות במכרז?

אורי מקלב: אם הן ידעו שלא זה המודד ולא זה ייתן להן את הניגוד הגבוה בתחרות הזאת אלא השכר הגבוה יותר שהן משלמות והתנאים הטובים יותר שהם נותנים לנהגים – זה יהיה הפקטור שייתן להן יותר נקודות בזכייה במכרז, הן יוסיפו את השכר והן באמת ייתנו לנהגים את התנאים הטובים יותר.

אורי מקלב: כפי שאמר אדוני היושב ראש, לא צריך להמציא את המנגנונים האלה אלא הם קיימים.

אורי מקלב: השאלה היא איך אנחנו באמת שומרים על הזכויות, על רצף הזכויות, על השכר האמיתי שהנהגים צריכים לקבל ועל תנאי העבודה שלהם.

אורי מקלב: לכן, לא צריך לשנות.

אורי מקלב: לא צריך להגיד להן שיעלו את השכר.

אורי מקלב: תשנה אתה את צורת המכרז שלך, מה שאתה מצפה מהחברות ושזה לא יהיה הפקטור או הסעיף שעל גב שכר הנהגים החברות, כדי להחזיק את עצמן, מצמצמות בשכר כדי להישאר רווחיות.

<מאהר זענין: זה נכון מה שאתה אומר אבל צריך שיהיה גם ברצף.

<מאהר זענין: שזה יישאר ברצף.

אורי מקלב: רצף של זכויות?

<מאהר זענין: כן, מול החברה הבאה שתבוא.

אורי מקלב: דיברתי על זה.

<ניסן נמני: מי שקובע את כללי המשרד, זה משרד התחבורה במכרזים שלו.

<ניסן נמני: אלה לא החברות.

<ניסן נמני: החברות פשוט רוצות לזכות.

דב חנין: תודה חבר הכנסת מקלב.

דב חנין: מר אסף בונדי, רכז ענף תחבורה, כוח לעובדים.

דב חנין: הזדמנות לברך אתכם על ההתגייסות, העבודה, המאמץ ושיתוף הפעולה שיש כאן בין כוח לעובדים, הסתדרות, ועדי עובדים.

דב חנין: אנחנו חושבים שבדיוק ההתארגנות הזאת היא מה שהצליחה להעלות את הנושא לסדר היום, בין היתר גם לסדר היום שלנו.

<אסף בונדי: תודה רבה כבוד היושב ראש.

<אסף בונדי: תודה גם על המחמאות.

<אסף בונדי: אני רוצה לדבר מאוד בקצרה וגם לסכם את הנקודות של קודמיי, איציק, ניסן ואחרים שדיברו.

<אסף בונדי: אנחנו מאוד שמחים על העבודה שעושה משרד התחבורה בימים האלה מול החברות.

<אסף בונדי: אנחנו מודים ומעודדים אבל יש עוד הרבה עבודה, עבודה קריטית וחשובה, ועם כל הכבוד לקמפיין, ויש כבוד, אנחנו צריכים לשנות מספר נקודות נוספות על מנת להפוך את מקצוע נהג התחבורה הציבורית למבוקש ועל מנת להפוך את החיים של נוסעי התחבורה הציבורית לבטוחים יותר, לנעימים יותר ולנוחים יותר.

<אסף בונדי: אנחנו מבקשים דברים מאוד מאוד קונקרטיים.

<אסף בונדי: האחד, לפנות למשרד התחבורה על מנת לשנות את הסכמי ההתקשרות עם המפעילים ואת המכרזים של התחבורה הציבורית באופן שיכיר בוותק של נהג התחבורה הציבורית לא בחברה אלא בענף, בנהיגה בתחבורה ציבורית.

<אסף בונדי: כמו שאמר איציק, לא יכול להיות שנהג תחבורה ציבורית היום נמצא עם תג של פג תוקף על הגב.

<אסף בונדי: זה דבר ראשון.

<אסף בונדי: הסעיף האחרון בדוח שהגישו המפעילים הפרטיים למשרד התחבורה ולמשרד האוצר לפני בערך שנה, זה סעיף שצריך להיות מיושם.

<אסף בונדי: דבר שני.

<אסף בונדי: אנחנו מבקשים מהוועדה לפנות למשרד התחבורה, למשרד הכלכלה ולביטוח הלאומי על מנת לקדם הליך של הכרה בנהג התחבורה הציבורית כמקצוע רשמי במחלות המקצוע, בקשיים של המקצוע, באובדן כושר עבודה וכדומה.

<אסף בונדי: בנוסף אנחנו מבקשים מהוועדה לפנות למשרד הכלכלה על מנת שיתחיל אכיפה של תקנות תעבורה.

<אסף בונדי: לא הגיוני שמשרד הכלכלה שולח מפקחים למקומות עבודה רבים – זה מבורך וחשוב, גם ההגדלה שהייתה לפני מספר שנים בעקבות ההסכם עם ההסתדרות, הגדלה של מספר המפקחים שזה חשוב מאוד – ואנחנו מבקשים שתהיה אכיפה גם בתחבורה הציבורית על תקנות התעבורה.

דב חנין: תקנות העבודה.

<אסף בונדי: אלה תקנות תעבורה בדגש על שעות עבודה ומנוחה של נהגים כפי שנקבע בתקנה 168(א).

<אסף בונדי: התקנה מאוד ברורה.

<אסף בונדי: צריך לתת למשרד הכלכלה יכולות אכיפה גם לתקנה זו.

<אסף בונדי: דבר אחרון אותו ציינו גם קודמיי.

<אסף בונדי: התשתיות בתחבורה הציבורית ירודות.

<אסף בונדי: התשתיות לטובת הנהגים ירודות מאוד.

<אסף בונדי: יש חניונים, נקודות עצירה בלי שירותים.

<אסף בונדי: יש נהג שהקו שהוא עושה כל היום, אין בו נקודה אחת להתפנות.

<אסף בונדי: הוא עוצר בתחנת הסיום באזור עם חול ושם הוא עושה את צרכיו.

<אסף בונדי: אין שירותים.

<אסף בונדי: במקרה הטוב יש שירותים כימיים רעועים מאוד, אין חניון לשבת ולנוח כדי לחדש כוחות.

<אסף בונדי: זה מעבר להזוי.

<אסף בונדי: זה חמור מאוד.

<אסף בונדי: נהג שזה יומו, לא יכול לתת שירות טוב לנוסע.

<קריאה: והוא גם מקבל דוח מהרשות המקומית.

<אסף בונדי: בדיוק.

<אסף בונדי: אני כן רוצה לציין שחשוב יהיה לקדם דיון נוסף על בטיחות וביטחון הנהגים שבמיוחד בתקופה האחרונה סובלים קשה מאוד מאלימות.

דב חנין: תודה.

דב חנין: מר יוני קריספין, יושב ראש ועד אפיקים.

<יהונתן קריספין: שלום אדוני.

<יהונתן קריספין: שלום לכל הנכבדים וגם לצופים.

<יהונתן קריספין: יש הרבה נהגים שצופים כרגע ומתעניינים בדיון שמתקיים כאן.

אורי מקלב: לא תוך כדי נהיגה.

<יהונתן קריספין: חס וחלילה.

<יהונתן קריספין: שמעתי את כל הנכבדים שדיברו לפני ולא שמעתי מישהו אחד שאמר שהמצב הוא בסדר.

<יהונתן קריספין: כולם כאן דיברו על כך שהמצב חייב לעבור שינוי.

<יהונתן קריספין: אפילו משרד התחבורה בנושא המעמד אומר שצריך לטפל בו.

<יהונתן קריספין: גם חבר הכנסת ולשעבר מנכ"ל אגד תעבורה וקצין גבוה במשטרה, אדם בעל רקורד מאוד עשיר, אמר כך.

<יהונתן קריספין: אני רוצה לגעת בנקודה הכי בסיסית והכי אלמנטרית, תקנה 168.

דב חנין: שעות מנוחה.

<יהונתן קריספין: שעות מנוחה.

<יהונתן קריספין: התקנה הזאת ביסודה נגזרה מהצבא.

<יהונתן קריספין: לקחו את התקנה הזאת מהצבא ואכפו אותה כך שכרגע היא תחול על נהגי התחבורה הציבורית בישראל.

<יהונתן קריספין: אני שואל שאלה.

<יהונתן קריספין: חייל בצבא, אני יכול להשוות אותו למצב הבריאותי והיכולת הפיזית של אדם בן 65 שאמור לעבוד באוטובוס 12 שעות?

<יהונתן קריספין: הוא יושב, הוא צריך לעמוד מול לקוחות, מול כבישים, מול התנהגות פרובוקטיבית של נוסע שהחליט לעשות לו בלגן ומטריד אותו ומפריע לו, תגביה את הרדיו, תנמיך את הרדיו, תדליק מזגן, תוריד מזגן, תפתח דלת אחורית, תפתח בגאז', תסתכל מי נכנס בפנים.

<יהונתן קריספין: כל היום הוא במצב מרוכז.

<יהונתן קריספין: אני שמעתי את הרעיון של משרד התחבורה של נכבדי דרור גנון להביא נהגות.

<יהונתן קריספין: לצערי, אם לא ישנו את התקנה הזאת, זה לא יעבוד.

<יהונתן קריספין: אני לא יכול לראות נהגת שמתפנה בין שני אוטובוסים.

<יהונתן קריספין: אני יכול לשתף אתכם ולומר שגם אשתי נהגת אוטובוס וגם אני נהג אוטובוס.

<יהונתן קריספין: שנינו נהגים בחברת אפיקים, אני עובד כבר עשר שנים, עבדתי בקונקס, בגיאוליה, באפיקים ועברנו.

<יהונתן קריספין: זאת הדרך שעברו כל חבריי שעברו חברות.

<יהונתן קריספין: למזלי כאשר אפיקים קנתה אותנו, היא למעשה השאירה אותנו עם כל הזכויות ובחסדי השם זכו באשכול אשדוד ואני ממשיך עוד 12 שנים, אבל מצבנו היה ממש מתנדנד.

<יהונתן קריספין: דיברו על שירותים.

<יהונתן קריספין: לנהגים אין זמן ללכת לשירותים.

<יהונתן קריספין: נהג שלנו קיבל דוח מהרשות המקומית על כך שהוא התפנה.

<יהונתן קריספין: כשאני רואה נהג שרץ לתדלק את האוטובוס, ביד אחת הוא מחזיק סנדביץ' וביד שנייה הוא מתדלק וביד אחת הוא מתפנה, אני שואל לאן הגענו.

<יהונתן קריספין: אנחנו רוצים שנהג יבוא ויגיד שהוא רוצה לעבוד כאן חמישים שנים או שלושים שנים בתחבורה ציבורית, אבל הוא אומר, עזוב אותי, אני משוגע?

<יהונתן קריספין: איפה אני חי?

<יהונתן קריספין: איפה אני נמצא?

<יהונתן קריספין: נהג מחליף משמרת עם נהג אחר, הוא מוצא את הכיסא רטוב בצרכים והוא שואל איך הוא יעבוד, אבל הנהג הקודם אומר לו שהוא לא היה יכול להתאפק ולא הייתה לו ברירה אלא לעשות זאת על הכיסא.

<יהונתן קריספין: נהג שם מגבת ועובד על האוטובוס.

<יהונתן קריספין: האוטובוסים עומדים במגרשים כי יש בהם צרכים של נהגים.

<יהונתן קריספין: בסוף היום המנקה אוסף בקבוקים עם שתן בין הכיסאות שהנהגים מחביאים או שמחפשים איך לשפוך את זה דרך החלון.

<יהונתן קריספין: אנחנו רוצים לקדם את המעמד, רוצים לכבד את העבודה, את מקור הפרנסה הזה, אבל התקנה הזאת של חיילים לא מתאימה לנו.

דב חנין: תודה רבה לך.

דב חנין: מה שלמה כהן, ועד אגד.

דב חנין: חברים, מאוד בקיצור, לתמצת ולהוסיף.

דב חנין: לא לחזור.

דב חנין: הדברים נרשמים, מוקלטים וגם משודרים.

<שלמה כהן: הנציג של משרד התחבורה דיבר על המעמד.

<שלמה כהן: לפני שהוא מדבר על המעמד, הדבר החשוב ביותר הוא קודם כל לדאוג שהדבר הזה יהיה מקצוע.

<שלמה כהן: אני עובד 38 שנים ואם היום אני לא יכול לנהוג אוטובוס, אומרים לי ללכת להיות שומר בסופר כי זה לא מקצוע.

<שלמה כהן: לגבי השכר.

<שלמה כהן: כולם כאן מוחאים כפיים כי מעלים את הסכום ל-39 שקלים.

<שלמה כהן: אני מבטיח לכולם כאן

<שלמה כהן: שבעוד כמה חודשים יתקיים כאן שוב הדיון על השכר.

<שלמה כהן: 39 שקלים זה שכר יפה למשך חודש, חודשיים, שלושה חודשים אבל לא יותר מזה.

<שלמה כהן: אם לא ייתנו אופק שהשכר יהיה מוצמד למגזר הציבורי, אולי לחברי כנסת שכל פעם מעלים לעצמם את השכר - - -

מיקי לוי: אנחנו ויתרנו על השכר.

<שלמה כהן: אתה ויתרת אבל חלק לא ויתרו.

דב חנין: הרעיון של הצמדה לחברי כנסת, לכו על זה.

דב חנין: חברי הכנסת איכשהו יודעים לדאוג לעצמם.

<שלמה כהן: אצלנו באגד יש שני גופים – דור א' ודור ב'.

<שלמה כהן: דור ב' הוא במעמד של כל החברות שנמצאות כאן ליד השולחן, עם אותו שכר של 39 שקלים ו-33 שקלים.

<שלמה כהן: המטרה שלנו היא להביא את כולם לתוך טבלת שכר שאומרת – וגם זה משרד התחבורה, שזה משעשע אותו, יודע שבעוד חודשיים כולנו נבוא לכאן והפעם זה לא יהיה בדיבורים נחמדים – כי בן אדם שעובד עשרים שנים לא ירוויח כמו אחד שמתחיל היום.

<שלמה כהן: בן אדם שנותן מעצמו, לא ייתן מה שהוא מרוויח היום.

<שלמה כהן: צריך לתת טבלאות, תוספת שכר לפי שנים.

דב חנין: סוגיית האופק ברורה לחלוטין.

<שלמה כהן: אם אנשים ייקחו את זה שיש להם אופק, כמוני, 38 שנים, הם ידעו שזה המקצוע שלהם ואז הם ייתנו שירות.

<שלמה כהן: תבדוק כמה תלונות ציבור יש על הנהגים הוותיקים ותבדוק כמה תלונות יש לגבי הצעירים.

<שלמה כהן: תבדוק עוד דבר.

<שלמה כהן: נהג באגד שיש לו ריבוי תלונות ציבור וזורקים אותו, אחרי דקה הוא עובד בקונקס ואחרי שתי דקות זורקים אותו מקונקס והוא עובר לחברה אחרת.

<שלמה כהן: למה?

<שלמה כהן: כי יש דרישה.

<שלמה כהן: זאת אומרת, נוצר מצב שגם אנשים שלא צריכים להיות במערכת, הם נקלטים בכל מקום במערכת.

<שלמה כהן: אם השכר כל הזמן יישאר אותו שכר לכולם כמו ברוסיה הסובייטית, ירוצו מחברה לחברה.

<שלמה כהן: נהג שהוא בעייתי, מעיפים אותו ואחרי דקה הוא נקלט במקום אחר וזה הכי גרוע.

דב חנין: תודה רבה לך.

דב חנין: מר עטון מוראד.

<מוראד עטון: שלום.

<מוראד עטון: אני מוועד עובדי חברת קווים.

<מוראד עטון: הבעיה היא שלמרות שיש נהגים - ולפי נתוני משרד התחבורה יש אנשים שיש להם רישיונות נהיגה - לא הולכים לעבוד בתחבורה הציבורית מהסיבות הבאות.

<מוראד עטון: המשכורת וגם צורת העבודה, לפי תקנה 168, ארבע שעות, מנוחה חצי שעה, חמש שעות עבודה, מנוחה שעה, אבל זה חוזר לפרשנות של החברה, לקצין הבטיחות שאומר לך שאם עבדת שעה והייתה לך הפסקה עשר דקות ועבדת עוד שעה ושוב הפסקה של עשר דקות וכולי, בעשר הדקות האלה אתה צריך לעשות סריקה, לבדוק את האוטובוס ולחזור לנסיעה שלך.

<מוראד עטון: הוא מסביר את זה כאילו הייתה לך הפסקה.

<מוראד עטון: אחרי ארבע נסיעות, היית ארבע פעמים בהפסקה של עשר דקות כך שיש לך ארבעים דקות הפסקה ואתה צריך להמשיך בנסיעות הבאות שלך.

<מוראד עטון: צריך להיות ברור וחד וחלק מה הפרשנות של התקנה ולא ללכת לפי הפרשנות של הצד שלהם.

<מוראד עטון: זה בסדר, הם רוצים להרוויח ושהבן אדם יעשה כמה שיותר נסיעות אבל צריך להסתכל על כך שיש כאן בן אדם שמשקיע יותר מדי זמן.

<מוראד עטון: דיברו חבריי ואני לא רוצה לחזור על דברים שאמרו.

<מוראד עטון: אחד הדברים שגורמים לאנשים לא להיכנס לענף התחבורה הציבורית, כאלה שיש להם רישיונות אבל הם בוחרים ללכת לעבוד באוטובוסים אבל לא בתחבורה הציבורית, זאת האלימות, אלימות, אלימות נגד הנהגים.

<מוראד עטון: בכנסת הקודמת התקיים דיון אבל הנושא לא התקדם.

<מוראד עטון: הדרישות שלנו עלו על השולחן אבל אף לא טרח ליישם אותן ולעזור לנו לפתור את הבעיות האלה.

<מוראד עטון: אני אומר לכם מקרה שהיה, כאשר נהג מתקשר למוקד של המשטרה ואומר שהוא חווה אלימות, שואלים אותו היכן הוא, הוא אומר שהוא בביתר עילית, שואלים אותו איפה זה ביתר עילית.

<מוראד עטון: אנחנו נעביר את ההקלטה הזאת ותראו איך מתנהגים בגלל שזה נהג אוטובוס.

<מוראד עטון: דבר אחרון.

<מוראד עטון: יש נהגים שעובדים בתחבורה הציבורית והיום מקבלים 25 שקלים לשעה.

<מוראד עטון: אם המחיר יעלה, הם לא יקבלו 39 שקלים.

<מוראד עטון: אדון דרור, האנשים האלה עובדים בתחבורה הציבורית דרך מכרזים במזרח ירושלים אבל במעמד שלהם הם מקבים 25 שקלים לשעה.

<מוראד עטון: אני לא מייצג אותם אבל לאנשים האלה אין ועדים.

<מוראד עטון: צריך שגם הם יהיו בתוך הדבר הזה ושיקבלו גם הם 39 שקלים לשעה.

<מוראד עטון: הם עובדים בתחבורה הציבורית והחברות שלהם מקבלות מכרזים.

דב חנין: תודה רבה.

דב חנין: נידאל ג'ית.

<נידאל ג'ית: שלום לכולם.

<נידאל ג'ית: לדעתי כדאי שנסת

<נידאל ג'ית: כל על הצד הטוב, על הצד הלבן.

<נידאל ג'ית: אנחנו ממש התקדמנו כנהגים עד שהגענו לכנסת, דבר שאף פעם לא קרה.

<נידאל ג'ית: צריך להגיד תודה למנכ"ל שלנו ציון פת ולארגון כוח לעובדים על כך שקידמו את הנהג.

<נידאל ג'ית: היו צריכות לעבור עשר שנים אבל התקדמנו בפחות משנה.

<נידאל ג'ית: דוח קוצ'יק, גם הוא חשוב.

<נידאל ג'ית: ההנהלה עבדה על זה וכל הכבוד לארגון של כוח לעובדים שייצג כמה חברות.

<נידאל ג'ית: אני רוצה לומר כמה דברים פשוטים.

<נידאל ג'ית: משרד התחבורה צריך לפתוח את השער שלו ואת הדלת שלו בפני הנהגים.

<נידאל ג'ית: הקשר של הוא רק עם החברות ואין לו קשר עם הנהגים.

<נידאל ג'ית: כמה פעמים ניסינו לשבת עם משרד התחבורה אבל לא הצלחנו.

<נידאל ג'ית: אם אתה רוצה ליצור קשר עם משרד התחבורה - רק דרך הפקסים.

<נידאל ג'ית: אין טלפונים בכלל ולא מוכנים לשמוע אותך.

<נידאל ג'ית: בקשר למצב.

<נידאל ג'ית: באמת עכשיו המצב של הנהג מתקדם אבל בצד השני צריך להתנהג עם הנהג כמו שמתנהגים עם בן אדם.

<נידאל ג'ית: הוא מרגיש, יש לו בעיות, לא יכול להיות שבכל תלונה – הנהג אשם.

<נידאל ג'ית: לא יכול להיות שכל הקלדה בפייסבוק, הנהג אשם והוא יאכל אותה וזורקים אותו מהעבודה.

<נידאל ג'ית: למה זכותו של הנוסע לקלל ולירוק על הנהג וגם לומר לך מילים חבל על הזמן, ואתה תסבול?

<נידאל ג'ית: אם תדבר, נזרוק אותך מהעבודה.

<נידאל ג'ית: לדעתי כאשר נהג מתלונן, זה מגיע אחרי עשר שנים למשרד התחבורה ולהנהלה אבל כשיש תלונה על נהג, בתוך דקה זה מגיע.

דב חנין: תודה רבה לך.

דב חנין: אני רוצה לתת הזדמנות לשני מנכ"לים של חברות תחבורה ציבורית שנמצאים אתנו.

דב חנין: מאוד בתמצית ורק בהיבט של הנהגים.

דב חנין: מר אילן קרני, מנכ"ל מטרופולין.

<אילן קרני: בוקר טוב.

<אילן קרני: קודם כל, אני שמח להיות כאן בדיון הזה.

<אילן קרני: אני נמצא בתחום התחבורה הציבורית כבר 14 שנים ובתחום התחבורה בכלל כ-35 שנים.

דב חנין: ולענייננו.

<אילן קרני: אני רוצה לומר לענייננו שאני מתחבר לכל מה שנאמר כאן על ידי הנהגים.

<אילן קרני: העבודה שלהם היא קשה מאוד, אין בכך ספק ויש הרבה מאוד מה לשפר.

<אילן קרני: לא סתם באתי ונקבתי בשנים האלה.

<אילן קרני: צריך לראות מה נעשה ברפורמה בתחבורה הציבורית וגם לראות את המקום של משרד התחבורה, גם לראות את המקום ב-2008 עת לא היה אותו מחסור בנהגים כאשר המפעילים עצמם צפו את נושא חוסר הנהגים והשכר הזעום ואז הצפנו את העניין הזה.

<אילן קרני: משרד התחבורה כבר אז, יחד עם משרד האוצר, העצימו את הנושא הזה והעלו אותו.

<אילן קרני: כבר אז נכנס במכרזים נושא השכר.

<אילן קרני: יש עוד הרבה מה לעשות.

<אילן קרני: אני כן מתחבר מאוד לנושא של פג תוקף.

<אילן קרני: בעוונותיי אני גם הגעתי לבית המשפט העליון והועפתי משם בבעיטה כי אמרתי שאנחנו צריכים לעבור לרישיונות ואם אנחנו לא טובים, שיזרקו אותנו מחר בבוקר אבל אם אנחנו טובים, שנהיה לעד ושלא יחליפו אותנו.

<אילן קרני: זה היה אולי פותר את הבעיה.

<אילן קרני: יחד עם זאת, אני חושב שיש כאן עוד גורם שחסר כאן ואלה הן הרשויות המקומיות.

דב חנין: על התשתיות יהיה דיון נפרד.

<אילן קרני: אני לא מדבר על התשתיות.

<אילן קרני: הרשויות לא נותנות להם שירותים, הרשויות לא נותנות להם לשתות קפה.

דב חנין: זה חלק מהתשתיות.

דב חנין: יהיה על זה דיון.

<אילן קרני: גם לא פותרות להם את הבעיה בתחנת האוטובוס.

<אילן קרני: בתחנת אוטובוס אין אכיפה ואחר כך הם צריכים להתמודד עם זה.

דב חנין: תודה.

דב חנין: ציון פת, מנכ"ל חברת קווים.

<ציון פת: בוקר טוב.

<ציון פת: אני מברך על הדיון הזה ואני תומך כמעט בכל מה שהנהגים העלו כאן, חלקן טענות קשות גם אם הן כלפי החברה וגם אם הן כלפי משרד התחבורה.

<ציון פת: אנחנו צריכים וחייבים לטפל בדברים האלה ולקדם אותם.

<ציון פת: אנחנו אחרי תקופה ארוכה של מאבקים לגיטימיים של הנהגים ואני מקווה שמעז יצא מתוק.

<ציון פת: אנחנו כבר מרגישים ורואים את האור בקצה המנהרה בהעלאת השכר ואני מסכים שהיא לעת הזו מספיקה אבל צריך לדון בה שוב.

<ציון פת: צריך להמשיך לטפל בשאר התנאים שהם לאו דווקא שכר.

<ציון פת: אני חייב ורוצה לציין שתנאי העסקה של הנהגים נגזרים מתנאי המכרז וראוי ונכון שנשב כולנו ביחד ונבדוק איך תנאי המכרז משפיעים על הנהגים כך שלכולם תהיה תחבורה ציבורית טובה.

מיקי לוי: בעניין הזה, דרור, אתה צריך למסור לאוצר פרק מיוחד לנושא תנאי הנהגים.

מיקי לוי: תחשוב רגע שאחרי כל 12 שנים, טראח, עוברים ומתחילים את המאבק מחדש על קרן השתלמות ועל כל הדברים האלה.

מיקי לוי: במכרזים של האוצר זה צריך להיות ולכן שאלתי איפה נציג האוצר.

מיקי לוי: במכרזים צריך להיות פרק מעמדו של הנהג כי אחרת זה לא יעבוד.

<ציון פת: באחד מביקוריי בחברת תחבורה ציבורית בדנמרק למדתי שנהג בתחבורה ציבורית עובד מקסימום שבע וחצי שעות עם שכר ראוי.

<ציון פת: הלוואי ונהיה שם.

דב חנין: תודה רבה.

דב חנין: שלושה משפטים לעורך דין רועי בליטנטל, נציג ההסתדרות, ממונה חטיבה ארצית בהסתדרות.

דב חנין: ברוכים הבאים ותודה שאתם חלק מהמאבק הזה.

מיקי לוי: אני צריך לעזוב את הדיון.

דב חנין: בסדר.

דב חנין: תודה על השתתפותך.

<רועי בליטנטל: תודה אדוני היושב ראש.

<רועי בליטנטל: מספר משפטים לנציג משרד התחבורה, מר גנון.

<רועי בליטנטל: אני לא אדבר על כל מה שאמרו כאן לגבי העלאת השכר, על טבלאות השכר, על הכרה במקצוע וכולי.

<רועי בליטנטל: אנחנו שמענו כאן נושא אישי מאוד שחזר ועלה וקיים גם בחברות שאני ממונה עליהן שהן אגד ודן, נושא הצרכים של הנהגים, הצרכים הפיזיים, היכן עושים צרכים.

<רועי בליטנטל: בסוף המשמעות של זה בעברית פשוטה היא אחת: לנהגים אין זמן, בין אם זה מפאת עומסי דרך, חניונים תפוסים, סידורים לא ריאליים.

<רועי בליטנטל: אין להם זמן והאין זמן הזה, משמעותו אחת והיא שתקנה 168 לא נאכפת.

<רועי בליטנטל: אפשר לדבר כאן על תקציבים, על טבלאות שכר, על שינויים חקיקתיים.

<רועי בליטנטל: זה שנים במדינה.

<רועי בליטנטל: זה שנים ולא נראה את האור בקצה המנהרה.

<רועי בליטנטל: אבל משרד התחבורה, בשיתוף משרד הכלכלה ואולי המשרד לביטחון פנים, משטרת ישראל, יכולים להתחיל לעשות דבר מאוד פשוט שיביא לשינוי תהומי בחיים היום יומיים של הנהגים והשינוי הזה הוא פעם אחת להתחיל לקרוא טכוגרף.

<רועי בליטנטל: יש ערימות של טכוגרפים של נהגים, לא סידורי עבודה מהחברות.

<רועי בליטנטל: תראו כמה שעות נהג היה על ההגה ותראו שאין תקנה.

<רועי בליטנטל: התקנה הזאת היא חסרת משמעות.

<רועי בליטנטל: לקרוא טכוגרפים.

<רועי בליטנטל: קחו את המפקחים, את מפקחי העבודה, שיתחילו לקרוא טכוגרפים.

<רועי בליטנטל: השינוי השני שחייבים לעשות אותו הוא אכיפת חוקי דרך לטובת התחבורה הציבורית כמו נת"צים וכולי ולא רק בתל אביב עם הרכבת הקלה אלא גם בעלייה לירושלים לדוגמה ובכל הארץ.

<רועי בליטנטל: זה יביא לשינוי מידי.

דב חנין: תודה רבה.

דב חנין: מר גנון.

<דרור גנון: שתי מילים.

<דרור גנון: אני יודע שאנחנו קצרים בזמן.

<דרור גנון: חברים, משרד התחבורה תומך ורוצה שיהיה מקצוע נהגות.

<דרור גנון: אנחנו פנינו גם למשרד הכלכלה.

<דרור גנון: זה לא בידיים שלנו.

<דרור גנון: אנחנו יכולנו רק להמליץ.

<דרור גנון: אנחנו גם הצהרנו את זה בכל הישיבות בהן היינו, גם עם חלק מכם.

<דרור גנון: מנכ"ל המשרד באופן אישי אמר שאנחנו תומכים בזה.

<דרור גנון: צריך לזמן לכאן את משרד הכלכלה ולראות איך מתקדמים עם העניין הזה.

<דרור גנון: לגבי השירותים.

<דרור גנון: אנחנו נתקלים בבעיות קשות עם העיריות.

<דרור גנון: כל פעם אנחנו מבקשים שישימו אפילו שירותים כימיים בתחנות קצה.

<דרור גנון: יש לנו בעיה, סתם דוגמה, בירושלים בגבעת התחמושת, יש לנו חניון שלם ואנחנו לא יכולים לשים שירותים כימיים ואנחנו במלחמות אין סופיות.

<דרור גנון: יש לנו בעיה קשה ונשמח לעזרה גם מהכנסת.

<דרור גנון: לגבי כל העניין הזה של המעבר בין חברה לחברה.

<דרור גנון: כאן מדברים על הסכמים קיבוציים וזה כבר משהו אחר לגמרי.

<דרור גנון: זה תהליך אחר לגמרי והוא אמור להידון ולהתדיין בצורות אחרות.

<קריאה: ותק של נהג.

<דרור גנון: בסדר.

<דרור גנון: אני מבין.

<דרור גנון: אני מדבר באופן כללי ואומר שזה קצת יותר רחב.

<דרור גנון: זה משהו אחר שצריך לדון עליו.

<דרור גנון: לגבי תקנה 168.

<דרור גנון: אני אעביר את המסר למשרד, למי שמטפל בנושא קציני הבטיחות של החברות שמעסיקות.

<דרור גנון: אנחנו נעלה לדין את קציני הבטיחות בחברות.

<דרור גנון: הם אחראים על זה, הם צריכים לקרוא את הטכוגרפים והם צריכים לעשות את העניין הזה.

<דרור גנון: אם הם לא מבצעים את העבודה שלהם כראוי, צריך לטפל בהם.

<יצחק קשקש: למה משרד התחבורה לא בודק?

<ניסן נמני: למה בכל יש את המתקנים האלה?

<ניסן נמני: בכל העולם יש מתקנים אלקטרוניים.

<ניסן נמני: רק בדרום אפריקה ובישראל יש טכוגרף.

<ניסן נמני: יש מתקנים אלקטרוניים שקוראים וזוכרים את הנתונים במשך שבועות.

<ניסן נמני: כך זה בכל העולם חוץ מאשר בדרום אפריקה ובישראל.

<דרור גנון: גם בישראל יהיה עוד מעט טכוגרף דיגיטלי.

<דרור גנון: זה עכשיו נמצא בשלבי קליטה ובחינה.

<דרור גנון: זה יקרה בקרוב, אני מקווה.

<דרור גנון: לגבי התנהגות נוסע.

<דרור גנון: אם נהגים נתקלים בהתנהגות בוטה של נוסעים, הם רשאים לקחת את הפרטים או לבקש.

<דרור גנון: אם הנוסע לא נותן, אתם יכולים לפנות אלינו.

<קריאה: זה בניגוד למה שאמרתם.

<קריאה: אתם צוחקים על עצמכם.

<קריאה: זה לא מכובד.

דב חנין: חברים, אנחנו צריכים לסיים את הדיון.

דב חנין: אנחנו רוצים להתקדם לסיכום.

<דרור גנון: אנחנו מבינים שכמו שיש התנהגות נהג, יש גם התנהגות נוסע ואנחנו נשמח לטפל בכל בעיה ותלונה.

<דרור גנון: אני אשב עם החברות ואני אבקש מהחברות שימנו נציג.

<דרור גנון: כל נהג שתהיה לו בעיה כזאת ויהיו לו פרטים או בצורה כזאת או אחרת, אנחנו ננסה לטפל.

<יצחק קשקש: למה אין מצלמות בכל האוטובוסים?

<ניסן נמני: כמו במטרופולין למשל.

<ניסן נמני: במטרופולין יש מצלמות.

<דרור גנון: יהיו מצלמות.

<קריאה: במכרזים החדשים, יש בכולם.

<דרור גנון: יש מצלמות אצל חלק מהחברות.

<דרור גנון: במכרזים החדשים יש מצלמות ואנחנו גם נוציא דרישה לגבי המצלמות באוטובוסים הקיימים.

<דרור גנון: זה גם תהליך.

<דרור גנון: עוד מעט יהיה לכם גם אימובילייז ויהיו גם דברים אחרים ישמרו על בטיחות הנוסעים.

<דרור גנון: אנחנו לוקחים הכול בחשבון.

<דרור גנון: שוב, תגישו נייר מסודר ואנחנו נשמח לקרוא אותו ולהתייחס אליו.

<דרור גנון: על סמך הלמידה שלנו נעשה פגישה אחרי שנקרא ונבין ונדע גם לענות לכם.

<דרור גנון: תודה.

דב חנין: תודה.

דב חנין: אנחנו מגיעים לסיכום של הדיון הזה.

דב חנין: אני רוצה להגיד לכם שהדיון הזה מבחינתי הוא התחלה של מהלך.

דב חנין: אני קודם כל מודה לכם נציגי ונציגות הנהגים.

דב חנין: ההתארגנות שלכם, העובדה שאתם מרימים את הדגל, אתם לא מוכנים להשלים עם מצב שהוא מצב בלתי אפשרי.

דב חנין: כל הכבוד קודם כל לכם.

דב חנין: אנחנו בוועדה בני ברית שלכם במהלך של השינוי שצריך לעשות כאן.

דב חנין: אם אתם שואלים אותי במשפט אחד מה אנחנו צריכים, אנחנו צריכים לכבד את הנהג כדי לכבד את השירות הזה, כדי לכבד את הנוסע ולכבד את הנהג, זה הרבה מאוד דברים.

דב חנין: דיברנו על השכר, העלייה ל- 39 שקלים זה דבר מבורך ואני מסכים לחלוטין עם מי שאמר כאן שצריך להיות אופק של התקדמות ואופק של ותק.

דב חנין: זה לא צריך להיות סוף הדרך.

דב חנין: זה איזשהו רף מינימום שאנחנו חייבים למצב אותו כדי לייצר מצב שהשכר הוא שכר סביר, מזה צריך לייצר בסיס להתקדמות.

דב חנין: שכר זה חשוב אבל שכר זה לא מספיק.

דב חנין: התנאים שאתם מתארים, הם תנאים בלתי אפשריים.

דב חנין: הם לא מכבדים אתכם, הם לא מכבדים אותנו כמדינה, הם לא מכבדים את המערכת הציבורית וצריך לשנות אותם.

דב חנין: יש שורה ארוכה של סוגיות שאתם העליתם וכמו שאמר כאן נציג משרד התחבורה, אתם מתבקשים לערוך את כל הסוגיות האלה בנייר מסודר וטוב שיש כאן ארגוני עובדים, ועדי עובדים, וכולכם ביחד צריכים לתאם את המהלך כדי להוציא נייר מסודר שצריך להגיע למשרד התחבורה ולמשרד הכלכלה.

דב חנין: אני אבקש שאתם תשלחו עותק גם לוועדה בכנסת כדי שאנחנו נוכל לעקוב אחרי הדברים.

דב חנין: יש שורה ארוכה של סוגיות שהועלו כאן.

דב חנין: אנחנו מביעים תמיכה כוועדה בכמה מהדרישות שלכם.

דב חנין: קודם כל, הדרישה לוותק ענפי.

דב חנין: אי אפשר שבן אדם יסתובב עם פתק פג תוקף.

דב חנין: בן אדם שיש לו ותק, צריך לקבל הכרה בוותק הזה.

דב חנין: צריכה להיות צבירה של זכויות, צריכה להיות הכרה במקצוע כמקצוע, כולל הנושא של הכרה במחלות מקצוע, אובדן כושר עבודה וכדומה.

דב חנין: אנחנו תומכים בכך שהחברות במכרזים יקבלו ניקוד על עמידה ומעבר לעמידה בתנאים ביחס לנהגים.

דב חנין: זאת הדרך לתמרץ את המערכת כדי שבכל החוליות שלה תהיה התאמה למה שאנחנו צריכים.

דב חנין: אני מברך, מר גנון, על האמירה שלך לגבי האכיפה הדרמטית של תקנה 168 אבל תקנה 168, אני מסכים לדברים שנאמרו כאן, כנראה לא מספיקה וצריך לעשות עבודה כדי להתאים את התקנה הזאת לדרישות ולתנאים של החיים בפועל.

דב חנין: כל הנושא של הזכויות הפנסיוניות, גם אותו אנחנו נקדם.

דב חנין: בעקבות הדיון הזה נוציא מכתב לשר התחבורה, לשר הכלכלה ולשר האוצר על הסוגיות שהועלו בדיון הזה.

דב חנין: נמשיך לעקוב יחד אתכם.

דב חנין: תודה רבה לכם.

דב חנין: יהיה לנו בהצלחה אם לא נשכח את הנושא ונמשיך לעקוב אחריו.